„ Já , krían kom hérna á lokadegi vetrarvertíðar , sunnudaginn 11. maí , eins og gerist svo oft . Það kemur reyndar stundum fyrir að hún komi aðeins fyrr , áttunda eða níunda og einstaka sinnum enn fyrr . Það eru ekki komnir stórir hópar ennþá en það má búast við að henni fjölgi næstu dagana og fari þá að undirbúa varpið . Síðan er það náttúrlega spurning hvernig þessu reiðir af í norðanhreti sem spáð er um næstu helgi , “ segir Sæmundur Kristjánsson í Rifi fyrrverandi bæjarverkstjóri í Snæfellsbæ . Sæmundur er mikill náttúruunnandi og fylgist grannt með fuglinum , ekki síst kríunni sem hefur hvað mesta viðkomu í Rifi á öllum stöðum landsins . „ Þetta er náttúrlega alveg hörmung hvað lítið hefur komist upp af kríuungum seinni árin . Það er ætisleysið sem virðist vera helsta ástæðan fyrir því , “ segir Sæmundur . En það er líka annar fugl sem farinn er að verpa í talsverðum mæli í Rifi . Sæmundur segir að æðarvarpið virðist fara vel af stað í manngerðu hólmunum í tjörninni fyrir ofan Rifsósinn . Fuglinn sé búinn að verpa og allt í lukkunnar velstandi . Í sambandi við komu kríunnar þetta vorið má svo bæta því við að til hennar sást 2. maí á flóanum norðan Akraness sem þykir óvenjulega snemmt . Ágiskanir eru um að hún hafi skynjað góða vorbyrjun á sunnanverðu landinu .